Papersnake/gushiwen huggingface dataset:
谒周瑜庙 其二
解缙（明代）

都督峰高玉峡山，真君楼下水湾环。周郎遗庙经千载，三国声名振百蛮。

绿暗丘园春树合，锦铺坛墠古苔斑。祈灵几度椒浆奠，遥望神灵未易攀。
杜大卿浒第一百三十三
文天祥（宋代）

高随海上查，子岂无扁舟。
白日照执袂，埋骨已经秋。
白鹇
魏野（宋代）

水国笼来到水村，也应怀土也怀恩。
曾为闲客还同我，今日俱遥旧相门。
冬日
方一夔（宋代）

冬晴不作雪，无处听寒号。山外一轮起，雾中三丈高。

曝肩樵解褐，晒翼鸟遗毛。不特寒梅早，墙阴发露桃。
金陵杂兴二百首
苏泂（宋代）

红袖纷纷转翠屏，元戎小队出郊坰。
凭谁为集康衢咏，翻作金陵贺太平。
无知仙
徐积（宋代）

为向平时寻古风，幅巾芒履走尘中。俗人不识烟霞客，唤作无知卖药翁。
奉和鲁望闲居杂题五首·醒闻桧
皮日休（唐代）

解洗余酲晨半酉，星星仙吹起云门。
耳根无厌听佳木，会尽山中寂静源。
槐
苏轼（宋代）

忆我初来时，草木向衰歇。
高槐虽经秋，晚蝉犹抱叶。
淹留未云几，离离见疏荚。
栖鸦寒不去，哀叫饱啄雪。
破巢带空枝，疏影挂残月。
岂无两翅羽，伴我此愁绝。
踏莎行（和材甫听弹琵琶作）
曾觌（宋代）

凤翼双双，金泥细细。四弦斜抱拢纤指。紫檀香暖转春雷，嘈嘈切切声相继。

弱柳腰肢，轻云情思。曲中多少风流事。红牙拍碎少年心，可怜辜负尊前意。
芦苇江八咏·前野耕云
罗仲舒（宋代）

春雨鸣布谷，士膏三月足。
举趾事兴耕，竟亩水云绿。
石台夜坐二首 其一
释德洪（宋代）

故乡乃有此丛林，下板何妨著寂音。永与世遗他日志，尚嫌山浅暮年心。

冻云未放僧窗晓，折竹方知夜雪深。琢句自应清似玉，更宜坡字硬黄临。
午饭
陆游（宋代）

民穷丰岁或无食，此事昔闻今见之。
吾侪饭饱更念肉，不待人嘲应自知。
予性不嗜酒偶读山谷集徐仲车为董元达置酒四韵有惟此酒中趣难为醒者论之句因足成之
朱诚泳（明代）

惟此酒中趣，难为醒者论。孟嘉乃先得，当筵对桓温。

我生不嗜酒，于此复何言。卫侯有抑戒，耿耿明朝暾。

古人重百拜，多酌矧敢吞。云何后世人，甘为曲蘖昏。

贤哉天随子，恒自我思存。长揖辞醉客，无劳登我门。
千年调 游葛岭归有感
王义山（宋代）

胜地独湖山，满堂贮风月。歌舞太平气象，雪回云遏。

红鞋朱帽，隔岸唤船，芙蓉万叠。人稀到，这清绝。因思旧事，庄敞平泉宅。

莫与他人树石，对儿孙说。难全晚节，不如一丘壑。

住茅屋三间，任穷达。
登宝林塔
黄庚（元代）

屹立浮图可摘星，吟边喜与客同登。
阑干六曲又六曲，梯级一同又一同。
极目江山无障碍，着身霄汉欲飞腾。
雁来疑是题名处，拂试残碑问寺僧。
繁暑
朱槔（宋代）

繁暑不可度，病余少见招。
投邻借轩卧，信手得书饶。
寿我药双笈，惊人诗一瓢。
醒心凭雪鹭，只恐日薰销。
寄湖北张总领六绝句 其六
项安世（宋代）

吴楚如今共一天，两州分券亦堪怜。若教尽展杭州券，应不秤提自直钱。
冬暄
王镃（宋代）

小春气候不相同，晴却无寒有软风。
最是湘桃惊暖误，霜边偷染一梢红。
风入松（蜡梅）
张孝祥（宋代）

玉妃孤艳照冰霜。初试道家妆。素衣嫌怕姮娥妒，染成宫样鹅黄。宫额娇涂飞燕，缕金愁立秋娘。湘罗百濯蹙香囊。蜜露缀琼芳。蔷薇水蘸檀心紫，郁金薰染浓香。萼绿轻移云袜，华清低舞霓裳。
读阮嗣宗传见其醉六十日免求昏之言与醒忘作劝进辞据案便书何乃异同耶作阮嗣宗诗
赵蕃（宋代）

善观阮嗣宗，醒醉俱托狂。广武叹已绝，苏门啸何长。

昏既以醉免，辞宁不终忘。又疑杀青上，阙文今或亡。

不然竹林游，何独弃山王。
远游
潘音（元代）

圣人久不作，大道将已矣。吾生既无之，惟有幸夕死。

殷勤谢良友，远涉西江水。方从草庐公，共究鹅湖旨。

纷纷朱陆议，窃幸窥端倪。奈何执德偏，一聘翻然起。

春秋严内外，乾坤定冠履。西蜀已空亭，箕山仍洗耳。

迢迢返岩阿，惟当随鹿豕。
藕花中未开之荷穿叶而出
危稹（宋代）

风清宴瑶池，正拥万姬醉。
忽有青衫人，穿仗献封事。
劝进疏引谶
佚名（唐代）

东海十八双，八井唤三军。手持双白雀，头上戴紫云。

丁丑语甲双，深藏八堂里。何意坐堂里，中央有天双。

西北天火照，龙山昭童双。赤光连北斗，童双木上悬白幡。

胡兵纷纷满前后，拍手唱堂堂，驱羊向南走。

胡兵未济汉不整，治中都护有八井。

兴伍伍，仁义行武。得九九，得声名。童双木底百丈水，

东家井里五色星。我语不可信，问取卫先生。

戌亥君臣乱，双丑破城隍。寅卯如欲定，龙蛇伏四方。

十八成男双，洪水主刀傍。市朝义归政，人宁俱不荒。

人言有恒性，也复道非常。为君好思量，何□□禹汤。

桃源花□□，李树起堂堂。只看寅卯岁，深水没黄杨。
宿道傍僧舍次蒋颖叔壁间韵
李纲（宋代）

竟日碧山中，清宵憩宝宫。客愁无那处，一叶已秋风。
门多长者车
林希逸（宋代）

窄窄柴门下，多应隐士居。时人皆障面，长者竞迂车。

罗雀宁辞客，瓜牛旧有庐。高轩诗李贺，都骑赋相如。

痛饮宜投辖，何心更曳裾。辛勤有此室，鄙矣羡金鱼。
使行望悟真寺
张籍（唐代）

采玉峰连佛寺幽，高高斜对驿门楼。

无端来去骑官马，寸步教身不得游。
蓦山溪·前村昨夜
佚名（宋代）

前村昨夜，先报春消息。庾岭一枝开，见行人、频频顾惜。东君布枝，妆蕊似裁□，疏竹外，小溪边，雪里藏春色。朔风吹绽，不假和风拆。根暖独亨嘉，向百花、头先占得。高楼羌笛，且劝莫凄然，协帝梦，起商岩，须尽调羹力。
射洪道中二首
李流谦（宋代）

晓色仍过雨，残钩不挂天。
空霏漫野迥，净绿浸江鲜。
何自有灵鹊，谁言无杜鹃。
倚风搔首意，窈窕若为传。
仲秋三日送节马上口占别今础四首 其三
郭之奇（明代）

鲁粤犹然称二东，八千里路在其中。与君此地舟车别，秋色平分近远同。
送制机丰德馨赴堂召 其一
李曾伯（宋代）

元祐丰家几世孙，依然风概至今存。著鞭自许河南逖，举酒相今洛北温。

联句有诗留月观，禦戎何策告天阍。切毋饮却西湖水，齿颊冰霜置勿论。
南京十咏 其八 长江秋色
薛瑄（明代）

长江浩浩绕神京，霜落烟波万里清。灏气西来通滟滪，寒潮东下接沧溟。

几行雁影涵空碧，两岸芦花映月明。西塞山前秋色里，夕阳惟听棹歌声。
望海潮 八月十八日潮生
高濂（明代）

江分吴越，星摇牛女，潮回海跃山倾。怒奋天戈，惊翻地轴，半空万马奔腾。

栗烈走风声。俨堆云喷雪，照日层冰。填填隐隐，真疑千里荡雷旌。

沧溟应月亏盈。亘古今消长，暮落朝升。水分一派，浪蟠几曲，苍茫势驾飞鲸，岁岁看潮生。

喜凭高纵目，把酒相迎。便想飘然，随潮归去向蓬瀛。
邓提举留诗南华予后五日入山次韵
朱翌（宋代）

有句谁知李似阴，好奇仍许杜犹岑。
后期五日来圯下，面壁九年参少林。
瘴鬼安能惊鹤众，地灵何敢着狐任。
雷车电炽中宵起，看取龙工济物心。
与客争棋客有所负坐人以目无解围者客怒甚而去作诗戏之
张扩（宋代）

不论别墅自心降，风急西南势转忙。那辨旁呼白鹦鹉，坐看豪夺紫罗囊。
乐寿县君吕氏挽词二首 其一
黄庭坚（宋代）

归装衣楚楚，家世印累累。来作箕帚妇，不忘蘋藻诗。

居然成万古，何啻谒三医。骑省还秋直，霜侵鬓脚衰。
久雨
林景熙（宋代）

闭门荒草合，宿雨掩春华。
西海无回日，东风几落花。
雾冥猿自啸，荡冷雁犹家。
谁是补天手，空怀练石娲。
句 其二十五
徐俯（宋代）

此邦富山水，自昔少园池。
发白沙驿登鬼愁岭望夷陵怀袁密修及诸子
黄辉（明代）

清霜碜晨饭，户限即林麓。
山夫拥兜子，踊跃轻跳鹿。
丹碧委厓涧，空青引簝竹。
路势本直下，迫窘翻成曲。
有梯石斫膝，无梯石啮足。
虚疑猿接臂，倒比蝇仰屋。
舆橦人作纟互，悬我出深谷。
千峰走芒屦，大乌纷北扑。
旭影捩去吭，云翮怒相触。
但见黄牛背，不见黄牛腹。
俯睨一缕烟，昨夜曾托宿。
不以朝岚重，犹可西陵目。
美人遂河汉，言笑何时续。
净侣良可欢，能无念余独。
春游西园
朱淑真（宋代）

闲步西园里，春风明媚天。
蝶疑庄叟梦，絮忆谢娘联。
踏草青茵软，看花红锦鲜。
徘徊月影下，欲去又依然。
暮春闲居示同志
权德舆（唐代）

避諠非傲世，幽兴乐郊园。好古每开卷，居贫常闭门。

曙钟来古每，旭日上西轩。稍与清境会，暂无尘事烦。

静看云起灭，闲望鸟飞翻。乍问山僧偈，时听渔父言。

体羸谙药性，事简见心源。冠带惊年长，诗书喜道存。

小池泉脉凑，危栋燕雏喧。风入松阴静，花添竹影繁。

灌园输井税，学稼奉晨昏。此外知何有，怡然向一樽。
访毛平仲问疾与其子适同游柯山观王质烂柯遗
陆游（宋代）

篮舆访客过仙村，千载空余一局存。
曳杖不妨呼小友，还家便局见来孙。
林峦巉绝秋风瘦，楼堞参差暮气昏。
酒美鱼肥吾事毕，一庵那得住云根。
次韵陈融甫支盐年家见赠二首 其二
范成大（宋代）

乃翁一经传，播穫了家事。短檠寓真乐，尺璧岂良贵。

年家有宁馨，令我喜无寐。加鞭翰墨场，一跃群空冀。
题怡上人松风阁图
姚广孝（明代）

万松苍苍蟠峻岭，久向耶溪誇绝境。道人层构万松间，宴坐长年乐深静。

灵飙歘来岩谷口，髯君忽作蛟鼍吼。喧豗直遣岭猿惊，振迅或令山鬼走。

须臾瑟瑟复萧萧，初如笙竽再如韶。裂石声欺匡阜瀑，奔雷势压钱塘潮。

清奇自适烟霞侣，冷落岂宜筝笛耳。长夜寥寥四壁空，赢得此心如止水。

黄鹤山中净名老，援笔图成过荆浩。金华太史制雄文，秋色南山两相好。
梅花
梅尧臣（宋代）

江南腊月前溪上，照水野梅多少株。
艳薄自将同鹄羽，粉寒曾不逐蜂须。
桃根有妹犹含冻，杏树为邻尚带枯。
楚客且休吹玉笛，清香飘尽更应无。
渡梅岭 其二
陈绍儒（明代）

河洲辞返棹，岭路候征鞍。地以横分剑，山从直北寒。

野梅香可嗅，猿洞杳难攀。惟有贤祠鹤，千秋明羽翰。
牛尊师宅看牡丹
段成式（唐代）

洞里仙春日更长，翠丛风翦紫霞芳。

若为萧史通家客，情愿扛壶入醉乡。
夜合花（同前）
曹勋（宋代）

星拱尧眉，日临云幄，晓天初静炎曦。香凝翠扆，花笼禁殿风迟。彩山高与云齐。奉明主、玉斝交挥。庆天申旦，九州四海，同咏昌时。

今年麦有双歧。别有琅玕并节，深秀联枝。丰世瑞物，嘉祥效祉熙熙。坐中莫惜沈醉，仰三圣、玉德光辉。献南山寿，严宸万载，永奉垂衣。
沈重烟思亲望月图
郑孝胥（清代）

逝者谁能留，月色独不改。堂前一遇之，何异亲斯在。

此情恐亦亡，风木不相待。知君经天泪，夜夜沈碧海。
夜
晁公溯（宋代）

树合春城暗，江鸣夜硖喧。
艰难犹此地，漂泊更何言。
冉冉轻烟集，辉辉列宿繁。
巡檐望南斗，无路入修门。
过王氏弟兄
刘攽（宋代）

出城问穷僻，负郭正潇洒。主人著书长闭关，嘉树当门宜系马。

下马上堂还读书，新诗古琴双起予。昏鸦栖鸡欲敛翼，兴尽将去犹须臾。

徒见城中轩冕客，不如吾人一逢掖。安得茅茨同里居，子在东阡我南陌。
牡丹
任斯（宋代）

日落帘垂春日长，懒晴天气牡丹香。
细看月面天然白，不必姚家宫样黄。
范十七司理见问岁除鳅蔬夜饮之约新春愆爽以八句答之
吕南公（宋代）

田泥涣烂鳅怀子，圃垄肥腴菜长心。僧镬纵然忘忌讳，书刀何忍屡残淫。

村渔不逊财难动，澍雨无端草易深。拘束学官懒复懒，坐愁佳约未能寻。
魏中舍家藏王摩诘海风图
郭祥正（宋代）

只闻王公画山水，未识王公沧海图。魏侯矜誇我家有，取出十幅堂中铺。

谁知东海群龙力，神妙能以一笔驱。洪涛翻天雪成陇，黑分云雾藏空虚。

高低数寸折万丈，势以意会无差铢。却嗟流传数百载，绢素何以当涵濡。

王公之心壮莫比，其工欲出造化初。惜哉已死不复得，怅望尽日将何如。

魏侯魏侯重藏秘，直恐变化成江湖，我歌不足徒呜呼。
初秋小雨残暑未退
杨万里（宋代）

雨好夫何小，凉新竟未多。
飘萧才响瓦，点滴不沾荷。
龙亦如侬否，渠还畏热麽。
敢劳频上水，只倩挽天河。
挽少师相国李公 其三
张元干（宋代）

城守麾强弩，诸班果翕然。云梯攻正急，雨箭勇争先。

中夜飞雷炮，平明破火船。如公真徇国，绘像冠凌烟。
乙巳邵武建宁夜坐书呈诸公
陈普（宋代）

山龙火藻舜所置，六合可无纲与维。
有室有家万心愿，圣门大标在鑽窥。
游灵岩寺
宋居卿（宋代）

乔木森森结绿阴，翠峰深处隐禅林。高僧见鹤坐泉眼，群丑闻鸡息盗心。

春去野花开异品，晓来山鸟弄新音。胜游休便生归计，到此蓬瀛路好寻。
小山丛竹四首 其一
董纪（明代）

虽云覆篑功，崒嵂若天产。自怡道人心，不供俗子眼。
读罢
路德（清代）

绿藓岩扉白昼扃，略餐芝朮便延龄。仙丹止合神仙用，传到人间便不灵。
江南好
吴文英（宋代）

问奇字，时斋示江南好词，纪前夕之事，辄次韵

行锦归来，画眉夕妩，暗尘重拂雕栊。稳瓶泉暖，花隘斗春容。围密笼香C95C霭，烦纤手、亲点团龙。温柔处，垂杨ED51髻，□暗豆花红。

行藏，多是客，莺边话别，橘下相逢。算江湖幽梦，频绕残钟。好结梅兄B7AF弟，莫轻侣、西燕南鸿。偏宜醉，寒欺酒力，帘外冻云重。
大龙湫之瀑
袁枚（清代）

龙湫之势高绝天，一线瀑走兜罗绵。
五丈收上尚是水，十丈以下全以烟。
况复百丈至千丈，水云烟雾难分焉。
题先登斋
释崇岳（宋代）

大道难将万物齐，先登犹自涉阶梯。
翻身直透青霄外，回首方知宇宙低。
宫词
张公庠（宋代）

萱草初长花未开，共知青帝领春回。
珠帘卷上琼钩稳，不碍薰风满殿来。
感怀 其五
孟郊（唐代）

长安佳丽地，宫月生蛾眉。阴气凝万里，坐看芳草衰。

玉堂有玄鸟，亦以从此辞。伤哉志士叹，故国多迟迟。

深宫岂无乐，扰扰复何为。朝见名与利，莫还生是非。

姜牙佐周武，世业永巍巍。
清平乐 题碧梧苍石图 珊瑚网名书题跋卷八
施可道（元代）

峡云飞断。锦石秋花岸。犹记尊前情烂漫。脉脉慵移筝雁。碧梧图子谁成。主人以墨为卿。莫道凤枝栖老，西风长寄新声。
禾熟三首 其二
孔平仲（宋代）

丰年气象慰人心，鸟雀啾嘲亦好音。玉食儿郎岂知此，田家粒粒是黄金。
李斛峰尚书挽诗 其二
林希逸（宋代）

论著千年计，崎岖二纪馀。人多仇直疏，公不羡除书。

曳履归何晚，仪图事竟虚。早知天许啬，恨不守茅庐。
坐涧边石上
陈与义（宋代）

三面青山围竹篱，人间无路访安危。扶筇共坐槎牙石，涧水悲鸣无歇时。
朝真宫夜陪席炼师
陈则（明代）

萝径掩空扉，炎尘逐雨归。
山明余夕在，草暗一萤飞。
姹女鸾和驭，丹仙鹤羽衣。
焚香与默坐，初悟幻情非。
孟子·天爵
陈普（宋代）

天爵在人非我有，重轻取予系於人。
要知良贵人难夺，德义尊荣本自身。
闲居
钱廉（清代）

闭门静息此禅关，误写斜分郭外山。车马不喧燕市里，松花一枕梦初间。
息阴树傍冠尘俄重拂拭之馀聊用自解
王世贞（明代）

欲将烦暑借风宽，更起红尘上鹖冠。拭罢祇堪他日挂，不须留待故人弹。
句 其十三
薛绍彭（宋代）

绿径无行路，苍苔露未晞。
惜花
任翻（唐代）

无语与花别，细看枝上红。明年又相见，还恐是愁中。
江汉答孟郊
韩愈（唐代）

江汉虽云广，乘舟渡无艰。流沙信难行，马足常往还。

凄风结冲波，狐裘能御寒。终宵处幽室，华烛光烂烂。

苟能行忠信，可以居夷蛮。嗟余与夫子，此义每所敦。

何为复见赠，缱绻在不谖。
鸿福普同塔
释慧远（宋代）

海底红尘起，山头白浪飞。
若能如是会，永劫堕泥犁。
句
元积中（宋代）

江东一十州，宜城名善地。
次韵曾宣干
项安世（宋代）

无钵无箪晓自斋，一銎一衲晚逾乖。
战场实事膏兼血，广坐虚谈冢共骸。
虏事方然人尚尔，世途何者我犹谐。
道林自有山花鸟，收起棚前傀儡牌。
梅花集句 其八十五
李龏（金朝）

人人欲看寿阳妆，自笑狂夫老更狂。取醉不辞留夜月，踏花归去马蹄香。
春日书寄东郡诸同舍
司马光（宋代）

滑台古镇揭高牙，主人贤厚宾友嘉。
公庭退休射堂饮，水深绿李浮甘瓜。
清言妙谕间诙谑，笑语往反何喧哗。
别来汎滥若浮梗，尘愁俗累稠於麻。
提鞭俄苔触风日，惨涩满眼飞埃沙。
朱门湛湛果深浅，门外日拥千余车。
阍人未肯即通刺，指弹手版景欲斜。
就令入见亦何事，气象渺邈凌青霞。
围棋角智财胜负，拙者理与功名赊。
舍之归入户庭隘，爷视青天如井蛙。
后檐数尺地荒秽，不翦欲令生荠花。
当春寂寂但如此，意恐至外逢纷华。
奈何胜友百余里，不可一见如天涯。
何时更共把卮酒，侧身北望空咨嗟。
陪晏相公游韩王水硙园三首 其三
韩维（宋代）

樱连翠叶方离树，酒泻银壶欲照人。不是谢公丘壑趣，岂容清醉倒冠巾。
浣溪沙 辛未春日柏园看牡丹
何振岱（清代）

远近秾花散异香。轻风送过小池塘。几丝还染客衣裳。

紫燕双池飘暗语，金釭五色压浮光。晚寒都集曲栏旁。
八月十五日贡院落成宾僚咸集斥世俗之乐不用饮文字也把杯邀月诵香满一轮中句即席赋诗以勉多士
王十朋（宋代）

扬辉秋月悬青天，今夕何夕光更圆。琼为楼台玉为宇，广寒境界移清泉。

月斧云斤天上手，万间突兀摩星斗。白头郡守呼众宾，共饮落成文字酒。

龙虎群仙上界还，手移桂种栽泉山。千枝万枝香不断，人人有分行当攀。

姮娥慇勤寄消息，科第要从勤苦得。丹桂在君书卷中，不须遥向蟾宫觅。
德骥篇
孙岩（宋代）

西家白马如曳练，东家赤马如驱电。时时并辔刷长鞦，羞杀分飞伯劳燕。

白马不防牛有角，惨甚兵间中矛槊。不出能令赤马疑，隔巷来奔初不约。

踌躇血地嘶鸣哀，悲风飒飒惊条枚。皦然德骥非凡材，牧人驱迫去复回。

物于俦匹且如此，何况世间贞信士。管仲败馀勤鲍叔，孝章厄极悲文举。

茂弘将坐白其忠，叔翰当收脱之死。乞兵欲赴雍丘危，突围竟雪都昌耻。

虽云志计有伸屈，至今挠弱闻风起。利灾乐祸无故情，东家无恙汝得乘。
上元夜效小庾体
陈子昂（唐代）

三五月华新。
遨游逐上春。
相邀洛城曲。
追宴小平津。
楼上看珠妓。
车中见玉人。
芳宵殊未极。
随意守灯轮。
（一本截首末二联作绝句，题云灯）。
题洋菊四十四种 其二十四 鹤翎素
弘历（清代）

临风素氅飘，翴翩足有致。羽客过丛前，芝兰本同契。
赋得周公握发图寄张明府
沈鍊（明代）

辛苦中丞镇五戎，建旄传节日倥偬。身骑白马先诸将，手疏丹倥达圣聪。

坐对桑乾惟饮水，行吟紫塞自调弓。清宵耿耿周公梦，勋业知存握发中。
默坐 其一
庞尚鹏（明代）

地远山河静，天空日月移。明心持戒律，禅定是吾师。
此张希良书斋去祖垅不百步扁曰望松取后山思
黎廷瑞（宋代）

老根怜苍龙，芳粒长新穉。
眷言丘中人，苓珀共千岁。
晨瞻露华明，夕眺烟影翠。
扪躯发深感，矫首落孤泪。
思亭有名言，世守宜勿替。
酬张直学 其一
徐鹿卿（宋代）

章水元通剑水流，朅来庠序得同游。自从快蹋梅花雪，一洗从同茆瘴秋。

官况我今忘独冷，鸣声君合起相酬。龙光自有张华识，句不惊人未遽休。
感兴二十七首 其二十五
方一夔（宋代）

雄蜂采花粉，雌蜂衔花汁。粉以作黄蜡，汁以蒸白蜜。

不辞盗我作，但规安我室。吾穷还可忍，岁岁看分出。

不见岐周人，先世但积德。土地付獯狄，自爱豳沮漆。

儿孙遍天下，鲁卫酆郇毕。勿言天未定，此理终可必。
海阳湖
佚名（唐代）

吾涨海阳泉，以为海阳湖。千峰在水中，状类皆自殊。

有如三神山，苍苍海上孤。又似洲岛中，忽然见龙鱼。

引船过石间，随兴得所如。每有惬心处，沈吟复踌躇。

吾恐天地间，怪异如此无。
跋潘岳悼亡一首
刘克庄（宋代）

长恨齐眉人已往，可怜尊足者犹存。
乃知剑履图麟阁，不似琴书隐鹿门。
舞剑篇与陆方义
邵锡荣（清代）

我尝高咏古人《古剑篇》，我欲起舞追飞仙。古来剑解七十二，惜哉后世无人传。

陆生陆生尔且前，我今试舞双龙泉。长兵短接须精练，雌雄闪烁落银霰。

万人力敌莫可当，顷刻风云看百变。忽徐忽疾疑旋蛟，忽连忽断惊飞雁。

耸跃星流身不见。雨打梨花团雪片。陆生此时睹之惊绝神，且愿执鞭追后尘。

慎勿轻携此剑渡江海，只恐双飞出匣归延津。
别龄叟八句
陈著（宋代）

翠竹黄花曲曲香。中间犹有太平腔。
淡空一饭云山钵，诗梦对床风雨窗。
忽动归心随晚策，尚留醉兴寄春缸。
閒行除却禅关外，牢闭柴门学老庞。
吴守生朝
胡寅（宋代）

梅信初传冬未深，高门熊梦庆相寻。
三朝耆旧人皆仰，一德纯相众所钦。
难老椿龄方演迤，后凋松色正阴森。
原公常记茱萸酿，每岁兹辰细细斟。
金丹诗诀 其六十
陈楠（宋代）

捉将百脉倒归源，自会天然汞见铅。大地山河皆至宝，谁知身里觅先天。
重登秋月楼
惟则（元代）

病力苏新雨，登楼看夕阳。岸移江市远，洲接柘园长。

村晚烟催暝，水阴云送凉。客中情味熟，随地得相忘。
建炎丞相成国吕忠穆公退老堂
陈棠（宋代）

黄阖雍容静塞尘，凌烟功就便抽身。
三年暂别长安日，五亩来追独乐春。
愧鼎政须还国老，溪山聊且慰骚人。
似闻天语传中使，行告廷臣设九宾。
太上虚皇黄庭经句法十篇寿赵师
程珌（宋代）

莫辞金盏十分斟，迩日星郎宠数深，
庭前桂子更鲜新。鳌头早晚贴涂金，
公亦绿殿峨华簪。
沁州道中
王鸿儒（明代）

十年江左宦情阑，此日并门复强颜。
细柳依依标北道，生烟强强护前山。
数声清管鸣蛙沸，一点黄尘探骑还。
回首中原渺千里，白云飞处是乡关。
漳南十咏·城东水阁
蔡襄（宋代）

亭上芳樽惜别人，亭前斜日欲归轮。
伤心定是丹枫树，拂面空来紫陌尘。
岁月暗惊山色古，愁情长与草芽新。
何时此地回飞盖，寂寞栏干又一春。
一斛珠·洛城春晚
苏轼（宋代）

洛城春晚。垂杨乱掩红楼半。小池轻浪纹如篆。烛下花前，曾醉离歌宴。
自惜风流云雨散。关山有限情无限。待君重见寻芳伴。为说相思，目断西楼燕。
罨画溪
马愈（明代）

溪藤荡微风，溪水清见底。
照映青藤花，摇摇不能已。
仙人紫绮裘，啸咏溪光里。
慨彼尘俗心，谁能此涓洗。
失调名
罗愿（宋代）

九月江南秋色，黄雀雨，鲤鱼风。
虞美人·扁舟三日秋塘路
陈与义（宋代）

余甲寅岁自春官出守湖州。秋杪，道中荷花无复存者。乙卯岁，自琐闼以病得请奉祠，卜居青墩镇。立秋后三日行。舟之前后如朝霞相映，望之不断也。以长短句记之。

扁舟三日秋塘路，平度荷花去。病夫因病得来游，更值满川微雨洗新秋。
去年长恨拏舟晚，空见残荷满。今年何以报君恩，一路繁花相送过青墩。
代上张丞相生朝四首
张元干（宋代）

将相兼文武，谦光接下僚。
舆情争快睹，善颂适生朝。
勋业当兴宋，谋猷永佐尧。
千秋迎寿母，忠孝称金貂。
喜惟凤师关中回
释宇昭（宋代）

孤锡依京寺，诗愁上鬓新。
迹离三辅晚，梦落九江频。
草入松根井，磬通花外邻。
重来知未倦，间趣自相亲。
王彦祖惠其祖黄州制草书其後
黄庭坚（宋代）

脱略看时辈，诸君等发蒙。
董狐常直笔，汲黯少居中。
鹏入迁臣舍，乌号厌世弓。
平生有嘉树，犹起九原风。
忆秦娥·秋寂寂
佚名（宋代）

秋寂寂。碧纱窗外人横笛。人横笛。天津桥上，旧曾听得。宫妆玉笛无人识。龙吟水底声初息。声初息。月明江上，数峰凝碧。
雍雍者鸿十六章 其八
黎景义（明代）

辰诏诸孤，忆戎父之存，严诲谆谆。恭念王父，嘉靖良臣。

诰命荣膺，龙章炳麟。克忠于君，克孝于亲。勋华靡涯，启戎后昆。
花前饮·雨馀天色渐寒渗
佚名（宋代）

雨馀天色渐寒渗。海棠绽、胭脂如锦。告你休看书，共我花前饮。皓月穿帘未成寝。篆香透、鸳衾双枕。似恁天色时，你道是、好做甚。
戴县丞挽词
楼钥（宋代）

蚤岁乡书荐弟兄，羡君再举上青冥。
蓝田方欲新漫壁，处士宁知却应星。
忍向伯高将束帛，谁从小戴授遗经。
佳城得卜真前定，忍看一翁衰泪零。
桐川儒学杂咏十七首 其十六 龙首峰
周瑛（明代）

山势何纠纷，龙头突然起。蛇虫走其足，窜伏莫敢视。
上元寄鲁侯道辅时二公在真定
吴则礼（宋代）

留连京洛未成归，行及北潭花絮时。
楼外孤蟾吐华月，帐前小队簇春旗。
夜阑白雪回歌扇，舞彻红灯照酒卮。
更有风流岘上客，明珠百斛坐题诗。
孙岳从军后归吴
周密（宋代）

秋入金疮祇自悲，十年弓剑老西陲。不须更赋从军乐，且和田园杂兴诗。
寄龙图李谏议
胡宿（宋代）

虎符兼绾铁林兵，安辑南方十二城。昏晓星文通翼轸，阴晴云二接巫衡。

江飘画角蛟龙思，风猎干旟鸟隼鸣。谁伴使君红烛宴，漆堂深夜促银筝。
十月四日夜记梦
陆游（宋代）

四客联辔来，我醉久不知；倒衣出迎客，媿谢前致辞。
客意极疏豁，大笑轩须眉。
礼岂为我设，度外以相期。
衮衮吐雄辩，泠泠诵新诗，共言携酒壼，扫地临前墀。
意气相顾喜，忽如少年时。
老鸡不解事，唤觉空嗟咨。
涉世四十年，贤隽常追随。
尔来风俗坏，动脚堕险巇。
森然义府刀，谁为叔度陂？起作四客篇，捕影吾其痴。
游张公祠二首
李曾伯（宋代）

十年重过石桥行，松下清流载濯缨。
洞隔烟霞知地远，坛连仙佛信天成。
人如云意俱闲适，山带霜容似瘦生。
步出亭皋便归去，它时林壑又寒盟。
起潜观心四绝词旨俱胜仍用非字奉酬以尽愚衷
钱时（宋代）

休论人是与人非，会得观心过亦微。
泛滥此生长似旅，天寒日暮是谁归。
荷柳松竹赠答 其一 仆赠荷
王质（宋代）

仆赠荷，吾友清阴多。为我生凉飙，寒辉相荡摩。姑徐徐，勿急急，攲尔绿玉盘，倾尔白玉粒。
阆州东园十咏·曲池
文同（宋代）

水似珠珰入，池如玉磬开。
临流唯自适，鱼鸟莫相猜。
杂兴二首 其二
叶茵（宋代）

七十云古希，予年三之二。来景殊无多，那复就枯瘁。

窘步惊畏途，抚心慨时事。何以怡馀生，一日委一醉。
送张君宰吴江
王介（宋代）

乍被轩绥宠，新辞计省繁。三江吴故国，百里汉郎官。

烟水莼芽紫，霜天橘颗丹。优游民政外，风月即清欢。
题村学图
陈鉴之（宋代）

田父龙钟雪色髯，送儿来学尚腰鎌。
先生莫厌村醪薄。醴酒虽家有楚钳。
捲帘
潘玙（宋代）

捲帘迎霁色，双鹊噪庭柯。时节清明过，园林绿荫多。

拂鸾挥画扇，织翠试轻罗。欲困思煎茗，敲门有客过。
蓬莱阁
秦观（宋代）

雄檐杰槛跨峥嵘，席上风云指顾生。
千里胜形归俎豆，七州和气入箫笙。
人游晚岸朱楼远，鸟度晴空碧嶂横。
今夜请看东越分，藩星应带少微明。
含元殿丹石隐语
佚名（唐代）

天汉二年，赤光生栗。木下有子，伤心遇酷。
郴江百咏并序·永庆寺
阮阅（宋代）

空庭生草路生苔，寂寂荆扉小径开。
有客试泉方到此，须知不是为僧来。
三月三十日费安中山长告别走赋六首 其五 述怀
陶安（明代）

我本江东一布衣，十年较艺到京畿。欲从彭泽寻归路，且学严陵坐钓矶。

山月度墙窥冷榻，海潮带雨过晨扉。天台客至因留话，一笑挥杯兴欲飞。
古步出夏门行
佚名（两汉）

白骨不覆。疫疠流行。市朝易人。千载墓平。行行复行行。白日薄西山。
福州王霸故宅
卢琦（元代）

湖上清光泛绿漪，冲虚观里读残碑。瑶台人去空留像，铁井云深好对谁。

眼底何年看瑞草，心中无地种交梨。浪传石穴藏丹诀，鸿宝由来事可疑。
梅花一首
刘克庄（宋代）

造化生尤物，居然冠众芳。
东家傅粉白，西域返魂香。
真可婿芍药，未妨妃海棠。
平生恨欧九，极口说姚黄。
句
康南翁（宋代）

塔何曾动谁留影，石不能言自点头。
木兰花（唐守生日）
管鉴（宋代）

乱花飞絮。却是一年春好处。留住韶光。共醉蓬莱日月长。

翻阶红药。天上东风传近约。绿遍庭槐。看取除书一并来。
无闷·风急还收
丁注（宋代）

风急还收，云冻又开，海阔无人翦水。算六出工夫，怎教容易。刚被郢歌楚舞。镇独向，尊前夸轻细。想谢庭诗咏，梁园赋赏，未成欢计。天意。是则是。便下得控持，柳梢梅蕊。又争奈、看看渐回春意。好趁东君未觉，预先把、园林都装缀。看是处，玉树琼枝，胜却万红千翠。
次韵刘淳叟见寄二首
喻良能（宋代）

出处双青鬓，生涯一钓舟。
浅深山远近，浓淡树稀稠。
隐几昼逾静，卷帘春更幽。
便当乘兴去，舣棹向汀洲。
送乔文衣之剑州
倪灿（清代）

渝峡远通涪万水，嘉陵险接阆中山。分符刺史初行部，旧语参中正解蛮。

橦布芋田征税薄，青松白鹤讼庭闲。他年更奏殊方绩，应在文翁伯仲间。
送曾耆英持胡端殿书谒张袁州四首
赵蕃（宋代）

君知龙门不易陟，颇欲乞书南郡胡。
一幅斜行半年得，费君趼足几工夫。
文武舞歌四首 其三 武舞阶步辞
佚名（隋代）

大齐统历，天鉴孔昭。金人降泛，火凤来巢。眇均虞德，干戚降苗。

夙沙攻主，归我轩朝。礼符揖让，乐契咸韶。蹈扬惟序，律度时调。
谒金门（咏木樨）
曹勋（宋代）

香乍起。满院垂垂岩桂。未卷珠帘香已至。酒杯言笑里。

叶下茸金繁蕊。别是清妍风致。更远随人闻细细。月华天似水。
自贻
陆游（宋代）

家风本韦布，生事但渔樵。
惯就下乡食，莫烦东阁招。
记梦
陆游（宋代）

西岩老宿雪垂肩，白石为粮四百年。
喜我未忘山下路，殷懃握手一欣然。
句
释惠崇（宋代）

空潭闻鹿饮，疏树见僧行。
至锁外
蔡襄（宋代）

旗声不断鼓声催，堤柳阴浓野色开。
今日客衣何事净，亦尘不肯出城来。
马厌谷
韩愈（唐代）

马厌谷兮，士不厌糠籺；土被文绣兮，士无短褐。

彼其得志兮，不我虞；一朝失志兮，其何如。已焉哉，

嗟嗟乎鄙夫。
送浃上座如馀杭刻慈觉老人语录五首 其四
饶节（宋代）

时人浩浩说无言，政使无言恰是边。若道阿师能答话，五刑何止更三千。
次韵成季道中
韩淲（宋代）

远如无际近纷然，一棹吴波入楚天。水面如尘开又合，晚来寒日见山烟。
十绝句寄赵帅
陈造（宋代）

款陪仙伯燕池亭，不但新诗老眼明。
鼓吹激天飞鸟堕，旌幢点水睡龙惊。
送高忏首还越
南洲法师（明代）

昔我来吴今五年，青山目断东南天。
越音未改吴音熟，每见乡南一惘然。
上人何来亦潇洒，才打乡谈便能解。
观光上国及期还，听讲长干前月罢。
梵公此地迹犹存，为我重开忏悔门。
石桥花飞香杳蔼，莲池蛙静雨黄昏。
梦中金鼓声初歇，却舣扁舟欲归越。
碧草遥怜茂苑春，苍苔不扫蛾眉雪。
竹间旧房萝薜侵，箧书芸消生白蟫。
人情怀土无古今，悒悒终为庄舄吟。
我亦因之思禹穴，负儋未息愁难任。
陆沉乡井亦何事，白鸥有盟宜重寻。
清镜阁前湖水深，曾为先人照苦心。
丈夫出处自努力，赠言愧比双南金。
夏日
白居易（唐代）

东窗晚无热，北户凉有风。尽日坐复卧，不离一室中。

中心本无系，亦与出门同。
寄子虡
陆游（宋代）

十里城南路，萧然一秃翁。
旧书衰易忘，新句嬾难工。
山色春寒淡，溪流宿雨通。
街头有良酝，思汝一尊同。
多景楼
张蕴（宋代）

假日此登临，凄凉北望心。
戍烽孤障杳，塔影一江深。
黠虏投鞭想，将军誓楫吟。
所嗟人事异，天险古犹今。
湘弦怨
孟郊（唐代）

昧者理芳草，蒿兰同一锄。狂飙怒秋林，曲直同一枯。

嘉木忌深蠹，哲人悲巧诬。灵均入回流，靳尚为良谟。

我愿分众泉，清浊各异渠。我愿分众巢，枭鸾相远居。

此志谅难保，此情竟何如。湘弦少知音，孤响空踟蹰。
次韵答严丽生姻丈惠诗 其二
沈道宽（清代）

典册珍珠聚一船，凿轮老手腹便然。诗吟花月春江夜，帖补湍便带石天。

方驾曹刘飞藻速，差肩徐庾瓣香虔。朱陵地肺遥相望，收取声名不计年。
襄州大悲像
李复（宋代）

宝伽如来出海山，隐身自画如来像。
三日开门孤鹤飞，满壁晬容现殊相。
一首千臂眼在手，一一手执各异状。
日月山岳星宿明，钟鼓磬铎琴筑响。
予戟戈剑利兵锋，瓶钵螺巾宝锡杖。
左右上下满大千，应机妙用不可量。
金光宛转遍沙界，亿万人天尽回向。
昔闻如来发洪誓，慧目无边破诸妄。
我今祝愿果初心，销灭含生多劫障。
绍兴以后祀五方帝六十首 其一 黑帝降神用《高安》。
郊庙朝会歌辞（宋代）

吉日壬癸，律中应钟。国有故常，北郊迎冬。乃蒇祀事，必祗必恭。

明默虽异，感而遂通。
驼山寒食二首 其一
周紫芝（宋代）

时节近禁火，东风犹小寒。絮飞争渡水，鞦稳欲平竿。

酒忍愁前把，春仍乱后看。吾归须少日，花在莫吹残。
移家志感
丁培（清代）

社燕移巢不自由，三间老屋指东头。家无童仆呼儿代，室有齑盐慰姑愁。

最爱清风宜盛夏，预期明月话中秋。芦帘纸阁寻常事，却笑蜗居未易谋。
赤嵌夕照
高祖彭（清代）

百尺高楼镇海东，夕阳斜映满城红。分明绘出皇图□。

想见当年汗血功。
长安道中有作
杜荀鹤（唐代）

回头不忍看羸僮，一路行人我最穷。
马迹蹇于槐影里，钓船抛最月明中。
帽檐晓滴淋蝉露，衫袖时飘卷雁风。
子细寻思底模样，腾腾又过玉关东。
感事赠周醅仲并忆湘人 其一
陈璟章（清代）

未卜天公意，斯人久折磨。有家谁可寄，无地放狂歌。

关塞凝残月，潇湘咽去波。两年书始达，伸纸涕滂沱。
发大梁过郑州感谊叙怀奉寄中丞曾公
区大相（明代）

昨来忝嘉命，聊得奉英游。藩邸声容盛，中台礼数优。

欢言承盻睐，展燕极绸缪。复值疆场暇，高谈樽俎筹。

何由誉嘉树，因复出长楸。分陕风犹接，游梁赋易投。

笙镛奋白日，河岳悬清秋。相遇期终在，衔恩惜未酬。

土风初过郑，封壤渐观周。东里多遗爱，南阳有令猷。

缁衣闻夙好，青佩动新愁。郑圃行将嫁，溱源遂乱流。

怀君意未已，书此寄离忧。
送清会上人游京
皎然（唐代）

佳游限衰疾，一笑向西风。思见青门外，曾临素浐东。

峰明云际寺，日出露寒宫。行道禅长在，香尘不染空。
浣溪沙（有感）
苏轼（宋代）

傅粉郎君又粉奴。莫教施粉与施朱。自然冰玉照香酥。

有客能施神女赋，凭君送与雪儿书。梦魂东去觅桑榆。
观世音赞六首 其五
黄庭坚（宋代）

圣慈悲愿观自在，小白花山住道场。海漩三昧觉澄圆，三十二道施无畏。

有一众生发大心，愿度我身及舍识。万仞峰前撒手过，观音岂复异人乎。
端午帖子词皇帝閤 其二
汪应辰（宋代）

雨旸皆应节，和气满平畴。欲识天颜喜，农家麦有秋。
忆罗浮
古成之（宋代）

忆昔罗浮最上峰，当年曾得寄仙踪。
凭阑月色出沧海，欹枕秋声入古松。
采药静寻幽涧洗，寄书闲仗白云封。
红尘一下拘名利，不听山间午夜钟。
奉送蒋尚书兼御史大夫东都留守
耿湋（唐代）

副相威名重，春卿礼乐崇。锡珪仍拜下，分命遂居东。

高旆翻秋日，清铙引细风。蝉稀金谷树，草遍德阳宫。

教用儒门俭，兵依武库雄。谁云千载后，周召独为公。
秋前约近城凤里到周子竹园 其二
李贽（明代）

暑在人还倦，竹深风自凉。茶来频我酌，酒到与君尝。

徙倚窥驯鹿，闻呼过短墙。沈吟秋日近，容易得相将。
偈颂一百三十三首 其一一一
释法薰（宋代）

禁足护生，西天此土。尽是死门，终非活路。
寄顾蟾处士（好于山水）
齐己（唐代）

久闻为客过苍梧，休说携家归镜湖。山水颠狂应尽在，

鬓毛凋落免贫无。和僧抢入云中峭，带鹤驱成涧底孤。

春醉醒来有馀兴，因人乞与武陵图。
中秋对月答张给事
李一宁（明代）

客中适值中秋夜，北望南瞻感慨频。乡国迢遥心万里，冰壶清慨月孤轮。

山酤且共酬佳节，水调谁歌动紫宸。珍重黄扉贤使相，可能分借满腔春。
云龙川泰和殿五月牡丹
完颜璟（金朝）

洛阳谷雨红千叶，岭外朱明玉一枝。地力发生虽有异，天公造物本无私。
闲兴
韩偓（唐代）

景寂有玄味，韵高无俗情。他山冰雪解，此水波澜生。

影重验花密，滴稀知酒清。忙人常扰扰，安得心和平。
感时
司空图（唐代）

好鸟无恶声，仁兽肯狂噬。宁教鹦鹉哑，不遣麒麟细。

人人语与默，唯观利与势。爱毁亦自遭，掩谤终失计。
梅花
刘月房（宋代）

骨格孤高太瘦生，民门霜雪斗晶明。
后开桃李千门满，才染东风便不清。
汉诏郡县行乡饮酒礼颂诗
洪遵（宋代）

乾清坤夷，轩豁呈露。
万祥毕溱，登三咸五。
赠道流
陆游（宋代）

烟云深处作生涯，回首人间岁月赊。
留得朱颜凭绿酒，扫空白月赖丹砂。
七弦指下泠泠久，双袖风中猎猎斜。
他日相寻不知处，会从渔父问桃花。
寄南徐刘员外二首
齐己（唐代）

竟陵兵革际，归复旧园林。早岁为官苦，常闻说此心。

海边山夜上，城外寺秋寻。应讶嵩峰约，蹉跎直到今。

昼公评众制，姚监选诸文。风雅谁收我，编联独有君。

馀生终此道，万事尽浮云。争得重携手，探幽楚水濆。
为人题画兰 其一
秦树声（清代）

裛露不掩骨，临风忽断肠。王者久不作，知君为谁香。
游南山
汪任（宋代）

浈阳富佳致，无以过南山。
山高雄地理，万丈亲云端。
攀援临绝顶，气象非尘寰。
神存古庙貌，台敞旧轩栏。
青石生龙文，凛凛常风寒。
纵目四无际，陡觉天地宽。
直北二江合，水势中分滩。
滩横水亦转，曲折束成湾。
群峰自西来，险绝如函关。
中虚左梵刹，地胜苾刍女。
梵修祝圣寿，额自九重颁。
旁有石一障，高下数亩间。
或列如屏风，或方如仙坛。
或立如驻马，或走如奔帆。
或侧如虎卧，或曲如龙蟠。
或严如卫吏，或罗如星官。
或伛如老人，而枯其形颜。
或俨如端士，而正其衣冠。
或堆如云霞，重叠而聚攒。
或涌如波浪，挛属而奔湍。
或倾而复举，如猎而兽跧。
或腾而不下，如射而禽翻。
或先后相续，如朝赴金銮。
或参差不齐，如兵方结圆。
或平为几案，而可罗杯盘。
或突出皋岸，而能垂钓竿。
或背若相恶，或向若相欢。
或声若磬响，或色若豹斑。
或累而成塔，或砌而成鞍。
或疏而分散，或密而弯环。
或巧而非怪，或钝而非顽。
虽偶不为配，虽单不为鳏。
虽近不相狎，虽压不相残。
有室可居佛，有灶可炼丹。
有洞可休息，有岩可跻攀。
爽气自有余，蒸岚不相干。
乾坤所开避，断劚非斧刓。
游者可意得，名装不易殚。
通天与三峡，若是乌能班。
今进无王维，睥睨措笔难。
静想瑶池仙，岂不停翔鸾。
又疑桃源客，步虚潜往还。
我有英贤乐，冥搜思不悭。
题名或赋诗，鸠工妙手刊。
惜哉岁月久，几至遍圬漫。
山僧不好奇，仁者兴嗟叹。
爰有老仙翁，寻幽独忘餐。
尘土尽去除，林木间自芟。
特道方寸地，旧耕同一观。
小亭翼其上，游居兴不阑。
於此或围棋，纵横势万般。
於此或煮茗，江心汲澄阑。
於此或燕坐，尘虑一切拌。
谁知得真趣，消此白日閒。
胜概益增重，清爽弥骈阗。
山石虽无情，似有待而言。
又况隐君子，寂寂初无传。
或隐于仕禄，或晦于岩泉。
知音一提拂，岂与山石肩。
尧舜吾君民，勋业垂万年。
初春邀诸固寅集小桃源
陈迪祥（明代）

帝城佳丽自畴昔，余生似带烟萝薜。不羡搴芳逐冶游，偏喜寻幽来野僻。

白门桥西一径斜，中衍山林与阡陌。引著胜地兴不禁，等閒试理游春屐。

侧身恍入武陵源，百道香光迷所适。玉树堂前兰蕊新，慈航堤畔柳芽碧。

千树梅花绕径开，红白相错如绣襞。立望幽芬欲断魂，坐对落英屡沾帻。

脩竹摇青似翠帏，方沼凝寒浸幽石。遥遥塔影出空林，隐隐梵音动深夕。

我来静对已忘言，况复开樽引群益。
苏幕遮·女休猜
王哲（金朝）

女休猜，儿莫识。情欲偷精，盗髓＊筋力。奉劝回头寻歇息。认取身中，三个真端直。姹娘亲，婴子得。专委黄婆，鞠养成渊默。畅饮刀圭通十极。四句同归，随步云霞陟。
和何逢原寿母六诗 其六
何梦桂（宋代）

六诗称寿祝期颐，子和孙书更两宜。四世相看真乐事，他年补作白华诗。
题载雪录
萧介父（宋代）

乱云连野水连空，只有沙鸥共数公。
想得句成天亦喜，雪花迎櫂入吴中。
初发都门
李霨（清代）

六年束吏舍，所向困局迫。出郊兹晨始，豁若樊笼释。

望山怀故栖，遵途感新陌。回首魏阙高，尘沙黯将夕。

微躯堕世罟，拮据事行役。岂无四方志，悲与亲爱隔。

旷寂均苦乐，浮生安所择。起灭情无端，沉思莫能掷。
赠脂落上人住景泰寺 其二
陈子升（明代）

景泰繇来久，诃林别一林。无忘出家地，终遂入山心。

金界何烦施，白云元自深。城头隐孤月，后夜上方寻。
灵山纪游
葛胜仲（宋代）

惯穿苍翠属潺湲，来伴高僧半日閒。鹫岭谈经元未散，不应向此认灵山。
送孝忠二首
陈师道（宋代）

经史三年学，聪明一旦开。
把文甘潦倒，数日待归来。
士患声名早，官今岁月催。
有亲须薄禄，临路尚徘徊。
颂古十首
释昙华（宋代）

故园春色在枝头，恼乱春风卒未休。
无事晚来江上望，三三两两钓鱼舟。
赵清宪挽辞帖赞
岳珂（宋代）

公为中司，排击元佑故臣，
而犹拳拳于伊洛之门人。岂奏疏陈事或为世资而诎，
而作诗怀友固不害于私情之伸耶。於虖，
是私情也，而实出于公言。
此吾之所以重叹，而列之于斯文也。
喜雨
黄公度（宋代）

皇天啬甘泽，为农生理休。
哀哉桑麻瘁，得意蓬蒿稠。
一夜溜檐雨，晓屋喧鸣鸠。
惊涛注空壑，秀色溢平畴。
田舍无宿储，及此宽百忧。
陌上谁家郎，惟恐阻春游。
初入丹霞
释今龙（明代）

峥嵘象驾跨千峰，举首弥天花雨浓。世外几年驰远梦，关前此日听疏钟。

云中叠阁分多处，眼下青山知几重。顿释百城烟水恨，而今高卧罢行踪。
敷水歌，送窦渐入京
岑参（唐代）

罗敷昔时秦氏女，千载无人空处所。昔时流水至今流，

万事皆处东流去。此水东流无尽期，水声还似旧来时。

岸花仍自羞红脸，堤柳犹能学翠眉。春去秋来不相待，

水中月色长不改。罗敷养蚕空耳闻，使君五马今何在。

九月霜天水正寒，故人西去度征鞍。水底鲤鱼幸无数，

愿君别后垂尺素。
贷钱买牡丹屏
方岳（宋代）

作券西家贷子钱，略容书卷识春妍。
杜陵妇忍长贫面，夸与樵青亦自贤。
清静经
白玉蟾（宋代）

大地山河一卷经，拈来题目甚分明。
山花野草皆谈说，蠢动含灵侧耳听。
闷歌行十二首
杨万里（宋代）

湖心何许有人烟，上下双天两点山。
犬吠鸡鸣四船里，旋成水国一家村。
分岐四绝呈及甫
洪咨夔（宋代）

草色半有无，梅花间开落。
还家正自好，奈此抱离索。
送君一程正，别我数里隔。
空非爱杂黍，前例无此客。
大儿长如竹，小儿秀如柳。
迎爷拜新年，含髭白八九。
客裹有底忙，申旦不成梦。
远正胜新昏，还君春睡重。
赠答杨显民四方采诗
范梈（元代）

今人论学古人诗，事皆天者非人为。文章由来贵尔雅，但顾有法何妨奇。

六经固已殊缓急，乐子飞腾自兹入。国贾宁怀大宝疑，宫工肯效微绡泣。

志至言从意自足，何必王风系流俗？观变时时到黍离，宗周思近西郊哭。

十道使者明如水，闾阎尽在冰壶里。观风本是使之职，太息幽人为之起。

昨雨绿苔生晚阁，黄菊花前共秋酌。采采芳英不盈掬，月落树声连万壑。

去去牛马汗如泉，既别勿计归来年。治平之音断可传，无庸使我心烦悁。
莹禅师房观山海图
李白（唐代）

真僧闭精宇，灭迹含达观。列嶂图云山，攒峰入霄汉。
丹崖森在图，清昼疑卷幔。蓬壶来轩窗，瀛海入几案。
烟涛争喷薄，岛屿相凌乱。征帆飘空中，瀑水洒天半。
峥嵘若可陟，想像徒盈叹。杳与真心冥，遂谐静者玩。
如登赤城里，揭步沧洲畔。即事能娱人，从兹得消散。
上冯使君五首
贯休（唐代）

撑船碧江上，春日何迟迟。汀花最深处，拾得鸳鸯儿。

渔父无忧最，水仙亦何别。眠在绿苇边，不知钓筒发。

樵叟无忧最，地仙亦何别。茆屋岸花中，弄孙头似雪。

扣舷得新诗，茶煮桃花水。n5々数片帆，去去殊未已。

仁政无不及，乳獭将子行。谁家最竹林，中有读书声。
晨起
陆游（宋代）

一官又寄汝江头，落魄文园故倦游。
榻上铎声悲破梦，檐边桐叶冷生秋。
暮年作吏宁长策，薄禄縻人尚小留。
晨起凭栏叹衰甚，接篱纱薄发飕飕。
西江月·时序去如流水
陈德武（宋代）

时序去如流水，功名冷似寒灰。尽教江庾赋多才。一刻千金难买。客里月圆月缺，尊前花落花开。春来何处带愁来。春去此愁还在。
送李节推
郭祥正（宋代）

昨对桃花与君别，共唱离人眼中血。今见桃花君复来，似与东中趁时节。

北去南还何日休，书生道路多穷愁。安得巨航满载酒，一帆中过蓬莱洲。
除忠州，寄谢崔相公
白居易（唐代）

提拔出泥知力竭，吹嘘生翅见情深。剑锋缺折难冲斗，

桐尾烧焦岂望琴。感旧两行年老泪，酬恩一寸岁寒心。

忠州好恶何须问，鸟得辞笼不择林。
城中小筑新成夏月馀凉堪贾虽仅容膝亦颇远俗漫裁十律以畅幽襟 其一
邓云霄（明代）

水木平生本结缘，半区初就亦泠然。地能远俗称真隐，人到长闲是小仙。

一片秋声风度竹，几番天乐鸟啼烟。华山龙子庄生蝶，常与高斋共醉眠。
题乐平寺
刘焘（宋代）

名蓝占幽寂，花木深禅房。
开轩俯芳流，竹风终日凉。
谓此已胜绝，坐可雄诸方。
谁知槿篱外，古木郁苍苍。
下有湍激漳，珠玉鸣琅珰。
何当开松门，两岸安石床。
尽发溪山奇，枕流挈其芳。
他年我重来，君子留徜徉。
五无吟六首 其一
唐朝（元代）

与物无心心颇宽，无才赢得本无官。更无文字劳神思，缄口无言漫自安。
诉衷情（三之二）
邓肃（宋代）

龙头一语定闽山。黄色上眉间。诏书促归金阙，玉带侍天颜。

拢象板，ED51宫鬟。唱阳关。从容禁闼，若念林泉，应寄书还。
送林廷诏之广西 其一
佘翔（明代）

少年词赋拟淩云，岭外愁为两地分。明日听猿经古墓，且将双泪吊刘蕡。
早秋
宋祁（宋代）

脱叶惊彫岁，翻车送落晖。
蔗浆晨渴减，桃簟夜凉归。
怨月收纨扇，轻云怯紵衣。
沈愁知几许，带眼不胜围。
偈颂七首
释南雅（宋代）

百岁光阴弹指顷，万缘休处是良谋。
文章盖世今何在，到了还归土一坵。
再用陈园韵示邓志宏
李纲（宋代）

青松更雪霜，始见枝干老。挺然节操士，安用致身早。

吾衰习禅观，颇觉得无恼。每于文字间，未免尚穷讨。

遇物空吟哦，愧乏句语好。有时肆狂言，自哂太草草。

儒生舍翰墨，无与寄幽抱。富贵非所愿，神仙渺云岛。

宁知万卷中，养此一气浩。子若汗血驹，振辔千里道。

我如铩翮鸿，毛羽半摧槁。适然相值遇，岂异宛丘翿。

新诗迭唱酬，险韵类虚捣。文章虽末技，尘语贵除扫。

勉哉扛鼎力，回此狂澜倒。此外复何为，穷通付旻昊。
赠程惠子
许月卿（宋代）

我朝诗道愧唐人，魏晋风流更勿论。
庄子于今逢惠子，孔门自昔契程门。
君宜莺出云霄路，我亦猿吟烟水村。
趁取山人来离谷，梅花湖上返诗魂。
过汪氏别业二首 其二
李白（唐代）

畴昔未识君，知君好贤才。随山起馆宇，凿石营池台。

星火五月中，景风从南来。数枝石榴发，一丈荷花开。

恨不当此时，相过醉金罍。我行值木落，月苦清猿哀。

永夜达五更，吴歈送琼杯。酒酣欲起舞，四座歌相催。

日出远海明，轩车且裴回。更游龙潭去，枕石拂莓苔。
喜雨口号呈陈守伯固十二首
陈造（宋代）

未明出作夜深归，敢怨今年雨后时。
岂独旱杷全好在，晚秧不死尚堪移。
菩萨蛮 舟赴青霄里
庄盘珠（清代）

儿家生长香闺住。出门便是天涯路。何处午鸡啼。炊烟碧一溪。

西风吹渐急。帆影摇空立。楼阁断斜阳。丹枫几夜霜。
再用杜子美韵十首 其九
方献夫（明代）

问径随春草，飞筇卧午云。归来陶靖节，多病沈休文。

水气单衣称，松阴小簟分。悠然天地别，白日绝尘纷。
古意赠王常侍
杨巨源（唐代）

绣户纱窗北里深，香风暗动凤凰簪。组紃常在佳人手。

刀尺空摇寒女心。欲学齐讴逐云管，还思楚练拂霜砧。

东家少妇当机织，应念无衣雪满林。
干将墓
汪遵（唐代）

橐籥冰霜万古闻，拍灰松地见馀坟。

应缘神剑飞扬久，水水山山尽是云。
辛亥重阳偕联方伯中尚衣祥主政登鸡鸣寺即事
麟桂（清代）

鸡鸣高寺共登攀，十万人家俯视间。江阔白翻三峡水，窗虚青受六朝山。

西风老树经霜醉，落照疏钟送客间。贪看秋光怜菊影，月明连辔下尘寰。
岐亭五首（并叙）
苏轼（宋代）

元丰三年正月，余始谪黄州。
至岐亭北二十五里山上，有白马青盖来迎者，则余故人陈慥季常也，为留五日，赋诗一篇而去。
明年正月，复往见之，季常使人劳余于中途。
余久不杀，恐季常之为余杀也，则以前韵作诗，为杀戒以遗季常。
季常自尔不复杀，而岐亭之人多化之，有不食肉者。
其后数往见之，往必作诗，诗必以前韵。
凡余在黄四年，三往见季常，而季常七来见余，盖相従百余日也。
七年四月，余量移汝州，自江淮徂洛，送者皆止慈湖，而季常独至九江。
乃复用前韵，通为五篇以赠之。
昨日云阴重，东风融雪汁。
远林草木暗，近舍烟火湿。
下有隐君子，啸歌方自得。
知我犯寒来，呼酒意颇急。
抚掌动邻里，绕村捉鹅鸭。
房栊锵器声，蔬果照巾aa25。
久闻蒌蒿美，初见新芽赤。
洗盏酌鹅黄，磨刀削熊白。
须臾我径醉，坐睡落巾帻。
醒时夜向阑，唧唧铜瓶泣。
黄州岂云远，但恐朋友缺。
我当安所主，君亦无此客。
朝来静庵中，惟见峰峦集。
我哀篮中蛤，闭口护残汁。
又哀网中鱼，开口吐微湿。
刳肠彼交病，过分我何得。
相逢未寒温，相劝此最急。
不见卢怀慎，烝壶似烝鸭。
坐客皆忍笑，髡然发其aa25。
不见王武子，每食刀几赤。
琉璃载烝豚，中有人乳白。
卢公信寒陋，衰发得满帻。
武子虽豪华，未死神已泣。
先生万金璧，护此一蚁缺。
一年如一梦，百岁真过客。
君无废此篇，严诗编杜集。
君家蜂作窠，岁岁添漆汁。
我身牛穿鼻，卷舌聊自湿。
二年三过君，此行真得得。
爱君似剧孟，扣门知缓急。
家有红颊儿，能唱绿头鸭。
行当隔帘见，花雾轻aa25aa25。
为我取黄封，亲拆官泥赤。
仍须烦素手，自点叶家白。
乐哉无一事，十年不蓄帻。
闭门弄添丁，哇笑杂呱泣。
西方正苦战，谁补将帅缺。
披图见八阵，合散更主客。
不须亲戎行，坐论教君集。
酸酒如齑汤，甜酒如蜜汁。
三年黄州城，饮酒但饮湿。
我如更拣择，一醉岂易得。
几思压茅柴，禁网日夜急。
西邻推瓮盎，醉倒猪与鸭。
君家大如掌，破屋无遮aa25。
何従得此酒，冷面妒君赤。
定应好事人，千石供李白。
为君三日醉，蓬发不暇帻。
夜深欲逾垣，卧想春瓮泣。
君奴亦笑我，鬓齿行秃缺。
三年已四至，岁岁遭恶客。
人生几两屐，莫厌频来集。
枯松强钻膏，槁竹欲沥汁。
两穷相值遇，相哀莫相湿。
不知我与君，交游竟何得。
心法幸相语，头然未为急。
愿为穿云鹘，莫作将雏鸭。
我行及初夏，煮酒映疏aa25。
故乡在何许，西望千山赤。
兹游定安归，东泛万顷白。
一欢宁复再，起舞花堕帻。
将行出苦语，不用儿女泣。
吾非固多矣，君岂无一缺。
各念别时言，闭户谢众客。
空堂净扫地，虚白道所集。
赠相干蔡槐
方回（元代）

肠腹自蝉龟，从渠作庙牺。
讵应身食肉，乃使世攒眉。
子勿工皮相，吾终欠口医。
华亭唳秋鹤，今复几人思。
西江月
周紫芝（宋代）

池面风翻弱絮，树头雨退嫣红。扑花蝴蝶杳无踪。又做一场春扑。

便是一成去了，不成没个来时。眼前无处说相思。要说除非扑里。
霹雳引
王世贞（明代）

七曜受署五气调。八荒来同万国朝。后来防风伏欧刀。
感春贻崔公孺国博
韩琦（宋代）

春来天气作轻寒，故使春芳欲见难。赖得好风摅俗愤，顿开韶景与人看。

诗情遇敌豪虽减，杯兴逢辰老未阑。幸遇亲朋时枉驾，且偷壶刻奉清欢。
咏狂虏
陈必复（宋代）

狂虏何时静，干戈卒未休。乾坤犹半拆，汴泗自东流。

腥日鼪鼯野，悲风鸿雁秋。诸贤江左计，长为晋人羞。
笔架山
陈用原（明代）

南溟一片平如纸，笔架三峰好是山。挽得天河添砚水，黑云翻雨遍人间。
鉴古韵语五十九首 其三十 元帝成帝
孙承恩（明代）

汉业何缘替，元成二帝来。懦柔难自植，昏惑讵能回。

戚里叨天柄，朝廷养祸胎。莽新行篡窃，元不咎平哀。
游石桥三绝 其一
李光（宋代）

要观台岭百千灯，云水飘然愧衲僧。且寄此身江海上，不辞千里旋敲冰。
望弟省行未归
欧阳建（魏晋）

应束担头几卷书，归来灯火共三馀。名扬宦海皆文字，锦出吴宫尽紫朱。

春草池塘生夜梦，珠江云树动朝旴。家园未必无松薤，欲学当年董仲舒。
寻僧
朱庆馀（唐代）

吟背春城出草迟，天晴紫阁赴僧期。

山边树下行人少，一派新泉日午时。
送杨府李功曹
张九龄（唐代）

平生属良友，结绶望光辉。
何知人事拙，相与宦情非。
别路穿林尽，征帆际海归。
居然已多意，况复两乡违。
拟寒山寺 其四十
释怀深（宋代）

君看砧上鱼，忍痛不能语。身虽遭斩斫，心犹念男女。

人既有妻儿，鱼岂无子母。若怀这个心，如何可下箸。
冽井
王柏（宋代）

冽彼井泉，莲华斯名。
有美一人，於焉载沈。
会也不二，昊天曰明。
父之我爱，曷慰我心。
重阳后一日陆华甫蒋子夏吴子化陆无从邵长孺集斋中得南字时华父将渡江
欧大任（明代）

九日忽已过，还来卷幔谈。烟波迷泗口，木叶下淮南。

岩菊初成径，山醪不满甔。相将堪一醉，容易隔江潭。
杂诗 其五
唐庚（宋代）

兀坐且如此，出门安所之。手香柑熟后，发脱草枯时。

精力看书觉，情怀举盏知。炎州无过雁，二子在天涯。
送远曲
李新（宋代）

紫骝萧萧车辘辘，为君掩泪歌别曲。
城头月堕钟鼓残，安得轮方马无足。
离灯荧荧向人冷，便是归来照孤影。
与君从此永相望，星在青天泉在井。
读山海经图
欧阳修（宋代）

夏鼎象九州，山经有遗载。
空蒙大荒中，杳霭群山会。
炎海积歊蒸，阴幽异明晦。
奔趋各异种，倏忽俄万态。
群伦固殊禀，至理宁一概。
骇者自云惊，生兮孰知怪。
未能识造化，但大披图绘。
不有万物殊，岂知方舆大。
渔艇
释文珦（宋代）

斜枕绿蓑衣，醉眠呼不醒。
午夜天无云，月满孤篷顶。
偈颂一百四十一首
释师范（宋代）

鹤唳于天，鱼跃于渊。
涵波泳月兮悠悠，乘云驭风兮翩翩。
时哉时哉，不可得而明焉，
令人长忆老南泉。
下黄耳盘
许棠（唐代）

独下黄盘路，多虞部落连。云晴仍著地，树古自参天。

乱鸟飞人上，惊麋起马前。行行无郡邑，唯见虎狼烟。
思亲
刘黻（宋代）

拟著青衫归拜亲，青衫示著已危身。
鸦山地阻无书到，雁荡峰高有梦频。
节物荒凉嗟远客，家庭笑语愧乡人。
葵心但秉丹衷在，冬极从来又有春。
长相思（暮春）
李石（宋代）

花飞飞。絮飞飞。三月江南烟雨时。楼台春树迷。

双莺儿。双燕儿。桥北桥南相对啼。行人犹未归。
池亭待月 其一
李弥逊（宋代）

轻雷不成雨，风砌旋支床。山乱云行曲，楼高月路长。

柴门非故国，戎马尚他乡。笳鼓悲清暝，关河思不忘。
送崔黄臣殿丞之任庐山
梅尧臣（宋代）

骅驹西行四千里，直度经桥百寻水。
石上菖蒲未见花，蒙顶茶牙初似觜。
采时应忆故园春，故园开焙亦思人。
其间杜鹃不中听，掩耳聊看锦雉驯。
青崖鞭垂瘦蛇尾，仙人掐节随鳞起。
斫取他年跨马归，剑栈秦山多折箠。
送仲秉赴廷试五首
李吕（宋代）

乱石搜琮璧，修梧待凤凰。
地灵真间阔，世眼但寻常。
我友更谁子，平生唯此郎。
连城不当价，容易莫商量。
次木 其三
许及之（宋代）

气禀中央色自庄，丹心展尽只输香。自知不结和羹实，合作山家澹泊装。
雍雍者鸿十六章 其十
黎景义（明代）

遹迨困敦，凶氛未除。屠刘荒荐，简莫忍书。于卬有母，菽水无馀。

怡神茹澹，罔渝厥初。清白家风，闻诸先姑。
勉夫示诗鸣其穷甚哀因次韵答之极其贫悴之态而卒勉之以科举庶广其意也
葛胜仲（宋代）

落落超馀子，干时命未当。摧伤窘文阵，拓落尚书庠。

賨货无山积，毛群欠谷量。蜗庐寒不展，龙具夜何长。

牍谩三千富，年侵四十彊。有车乘下泽，无梦入高唐。

藜糗甘珍荐，桑枢自峻堂。书佣跧净院，舂赁寄修廊。

异鬼时相笑，邻家许借光。低佪涸辙鲋，进退触藩羊。

原宪贫非病，荣期乐处常。财雄劣程郑，赀钜笑秦杨。

甫里田多潦，浔阳径就荒。白驹嗟逸豫，黄鸟怨遗忘。

薪乏支离束，钱空赵壹囊。晨餐烦乞米，夜读待然糠。

词艺闻精敏，名声已激扬。登荣将赫奕，处困暂徊徨。

志气宜轩翥，文辞忌怨伤。逐贫高赋就，丰廪换龟肠。
闽三士第一百一十七
文天祥（宋代）

俊逸鲍参军，优游谢康乐。
豺虎正纵横，南行道弥恶。
送祖龙学赴陕府酌饮赠别次欧阳永叔韵
江休复（宋代）

西掖门外驻征轩，修书院中倾别酒。
诸公磊落公具来，顾我衰迟亦何有。
祖侯銜使才北归，亟请甘棠复西走。
函关候吏齐引领，翰林主人惜分手。
高谈抵掌华屋头，赋咏题诗乐难朽。
飞觞举白至无算，击楫誓清不殓九。
着鞭壮士空后时，隐几先生仍丧偶。
定国能饮动论石，山公雅望潜增斗。
纷纷醉袂影就判，怊怅高阳一狂叟。
献仆射相公
王禹偁（宋代）

五年黄阁掌陶甄，忧国翻成两鬓斑。
初到庙堂温树冷，暂收霖雨岳云闲。
春园领鹤寻芳草，小阁留僧画远山。
惟有门生苦求见，竹斋花院一开关。
艳阳祠（三首。效唐人体）
宋濂（明代）

南国家人玉作腰，闹装香带斩新雕。
醉骑宝马踏青云，嘶入城东第四桥。
声声慢
张炎（宋代）

秋高，光景奇绝，与姜白石垂虹夜游，同一清致也。

晴光转树，晓气分岚，何人野渡横舟。断柳枯蝉，凉意正满西州。匆匆载花载酒，便无情、也自风流。芳昼短，奈不堪深夜，秉烛来游。

谁识山中朝暮，向白云一笑，今古无愁。散发吟商，此兴万里悠悠。清狂未应似我，倚高寒、隔水呼鸥。须待月，许多清、都付与秋。
题澹山岩
文有年（宋代）

为爱溪山来永州，黄茅白苇使人愁。
驱车遥指嵛峰去，峰在潇江最上头。
江转峰回景奇绝，澹山嵌窦真天设。
摩挲丹灶酌石泉，髣髴曾游今几劫。
徵君徵君苦避秦，一秦人又一秦人。
青山踏破无扃鐍，何地堪逃世上尘。
木樨花一首
苏籀（宋代）

何处闻国芗，珍木秀岩谷。
高标蕙兰枝，妙辑沈麝酷。
叶叶秋声中，霏霏早英蓛。
介特有如松，繁华岂惭菊。
勃蔚袭轩墀，薰沾满衣服。
情人擢纤指，拾蕊动盈掬。
蘼芜见离骚，苓藿入谱录。
卉堂未可更，鲍肆或争逐。
乱插琉璃瓶，於斯殊不俗。
五峰岩
刘涛（宋代）

五峰岩在白云间，岩下千山与万山。莫向公卿容易道，恐伊来此一生闲。
汉中八景为朱景云宪副作 其三 韩沟晓月
朱诚泳（明代）

萧相追韩处，遗踪尚可攀。拿云龙易失，出柙虎重还。

曙色催飞骑，清光照壮颜。向来非国士，何意出秦关。
赠张徐州莫辞酒
韩愈（唐代）

莫辞酒，此会固难同。请看女工机上帛，半作军人旗上红。

莫辞酒，谁为君王之爪牙？春雷三月不作响，

战士岂得来还家。
访周生自正阳清洞别业用周和靖韵
湛若水（明代）

阳清高与太清俱，朱也相从别业居。若借半间云共卧，不知何处是吾庐。
又得支字
李流芳（明代）

我本寂寞人，幽忧不可支。出门寡所欢，不如守茅茨。

感子惠然来，惬我心所期。贫家虽乏供，幸有酒盈卮。

形迹既已略，言笑两不疑。人生行胸怀，不醉复何为。
郢中
何景明（明代）

荆门南下接平畴，萧索风烟似晚秋。衰草茫茫楚宫废，荒城寂寂汉江流。

人亡异代空遗宅，岁暮他乡独倚楼。最是阳春音调古，至今歌罢少人酬。
吟罢自题长句拨闷二首 其二
钱谦益（清代）

不成悲泣不成歌，破砚还如墨盾磨。拌以馀生供漫兴，欲将秃笔扫群魔。

途穷日暮聊为尔，发短心长可奈何？赋罢无衣方卒哭，百篇号踊未云多。
皇雅十首 其四 宪古
尹洙（宋代）

帝怀永图，治古是宪。四方守臣，惟屏惟翰。在昔艰难，弗惠训典。

惟都连城，高牙以建。有土有民，肆乃征缮。以息以容，终焉叛涣。

凡今帅臣，狃厥闻见。匪革乱原，曷清多难。

帝告庶邦，式是典彝。元侯显父，戚臣宗支。正乃封圻，予一人是毗。

凡曰附城，罔尔俾之。畜兵厚赋，靡尔得私。毋凶而国，作福作威。

天子有命，畴敢不祗。子孙承承，唯万世规。
金山寓居
释尚能（宋代）

风霜千里未归身，古迹迟留外俗群。
月到天心当刹见，涛分山脊在楼闻。
倚吟老树栖沙鸟，寄臣虚岩贮海云。
唯恐雪晴行兴动，迢迢楚路与吴分。
奉和袭美太湖诗二十首 晓次神景宫
陆龟蒙（唐代）

晓帆逗埼岸，高步入神景。洒洒襟袖清，如临蕊珠屏。

虽然群动息，此地常寂静。翠镊有寒锵，碧花无定影。

凭轩羽人傲，夹户天兽猛。稽首朝元君，褰衣就虚省。

呀空雪牙利，嗽水石齿冷。香母未垂婴，芝田不论顷。

遥通河汉口，近抚松桂顶。饭荐七白蔬，杯酾九光杏。

人间附尘躅，固陋真钳颈。肯信抃鳌倾，犹疑夏虫永。

玄津荡琼垄，紫汞啼金鼎。尽出冰霜书，期君一披省。
句
孙升（宋代）

睡须山鸟唤，酒听竹枝斟。
烛影摇红（归去曲）
毛滂（宋代）

鬓绿飘萧，漫郎已是青云晚。古槐阴外小阑干，不负看山眼。

此槐悠悠无限。有云山、知人醉懒。他年寻我，水边月底，一蓑烟短。
浣溪沙（时在西园偶成）
黄公度（宋代）

风送清香过短墙。烟笼晚色近修篁。夕阳楼外角声长。

欲去还留无限思，轻匀淡抹不成妆。一尊相对月生凉。
丁元珍挽词二首 其一
曾巩（宋代）

翰墨金声远，神情玉气温。节廉贫愈见，风义老弥惇。

旧学资详正，新仪属讨论。谁怜一麾出，终不反修门。